Ouers groet kinders finaal ná gru-ongelukDie Slabber-gesin. Foto: Facebook Die Wes-Kaapse egpaar wat albei hul kinders aan die dood moes afstaan toe die gesin op 30 Julie in ŉ motorbotsing betrokke was, sal hul seun en dogter hierdie naweek ter ruste lê. Ryno en Michelle Slabber was saam met hul kinders, Kendre (8) en Mia (6), in ŉ trompop botsing buite Piketberg betrokke. Kendre en Mia het in die ongeluk gesterf en Ryno en Michelle het albei ernstige beserings opgedoen. Die bestuurder van die ander voertuig het ook in die botsing gesterf. Michelle is met onder meer ŉ gebarste dunderm, gekneusde long, gekraakte borsbeen en bekken en gebreekte sleutelbeen in die waakeenheid van ŉ private hospitaal opgeneem. Ryno het erge skade aan sy regterbeen opgedoen wat op twee plekke gebreek het en waarop daar later ŉ veloorplanting gedoen moes word. Sy sleutelbeen is ook gebreek en sy long gekneus. Die ouerpaar moes in hul hospitaalbeddens die verpletterende nuus aanhoor dat albei hul kinders in die ongeluk gesterf het. Terry Render, ŉ goeie vriend van Ryno wat as woordvoerder vir die familie optree, het aan Maroela Media gesê Ryno is eers verlede week uit die hospitaal ontslaan en Michelle reeds die vorige week. “Dit gaan fisiek goed met hulle,” het hy gesê. “Ryno moet oor twee weke weer teruggaan hospitaal toe sodat daar op sy voet geopereer kan word. Dit lyk asof hy sy voet ook in die ongeluk gebreek het, maar dit is nie met die eerste x-strale waargeneem nie. Die voet is dus nou bietjie skeef, maar hy kan stadig rondbeweeg,” het Render gesê. Hy het gesê Ryno en Michelle kry albei fisioterapie om hulle te help om van hul beserings te herstel. “Hulle het nog nie 100% herstel nie en daar lê nog ŉ lang pad voor, maar die dokters is baie tevrede.” Intussen ontvang die egpaar berading om hulle te help om die trauma en verlies van hul kinders te verwerk. “Ryno is ŉ vegter en hy kan ŉ dapper gesig opsit, maar dít is vanselfsprekend ŉ verskriklike moeilike ding om deur te gaan. Dit is vir hulle baie swaar,” het hy gesê. Ryno en Michelle Slabber by hul kinders, Kendre en Mia. “Ek dink die volgende hekkie wat hulle moet oor, is Saterdag wanneer hulle hul kinders ter ruste moet lê. Daarna begin ŉ hele hoofstuk van hul herstelpad wat net so moeilik gaan wees.” Render het vroeër gesê die begrafnisreëlings is teruggehou totdat die Slabber-egpaar genoeg herstel het om ŉ besluit daaroor te neem. ŉ Gedenkdiens vir Kendre en Mia sal Saterdag in Durbanville gehou word waarna hulle tydens ŉ private geleentheid begrawe sal word. Render het bygevoeg hy is stomgeslaan deur mense se welwillendheid en goedheid teenoor die egpaar sedert die ongeluk. Meer as R600 000 is al vir die egpaar ingesamel om hulle te help met hul mediese onkoste, rehabilitasiekoste en ander onvoorsiene uitgawes. “Die hospitaal waar hulle behandel is, het hulle tegemoetgekom deur ŉ groot afslag op Ryno se behandeling te gee omdat hy nie ŉ mediese fonds het nie. Fisioterapeute het hul dienste gratis aangebied, begrafnisondernemers het hul dienste gratis verskaf – dit is net ongelooflik hoe vrygewig mense is.” Render het gesê die ondersoek na die ongeluk is steeds aan die gang.